Morten Homann (SF), 2004-01-23:
Når man læser lovforslaget, kan man godt lidt få det indtryk, at vi taler om et postvæsen, en virksomhed, som er i krise, og at det på mange punkter er nødvendigt at justere de krav, der bliver stillet, nedad.
Det var måske noget af det, man ville forvente man ville gøre med en virksomhed, som havde brug for en hjælpende hånd.
Jeg synes, det er på sin plads lige at slå fast sådan til indledning, at det sådan set ikke er tilfældet.
Post Danmark er en velfungerende virksomhed, som har en overordentlig sund økonomi, og i sammenligning med andre europæiske postvæsener er det af ganske høj kvalitet, det, der foregår.
Det synes jeg er vigtigt at have i baghovedet, når man vurderer justeringen af kravene på de mange forskellige områder, som ligger i lovforslaget.
En anden bagvedliggende ting er hele diskussionen om den liberaliseringsproces, som det her forslag jo også går ind i.
Det er klart, at der har været en drøftelse og en beslutning
i EU-regi om at liberalisere.
Jeg synes, og SF synes, at det
Det er meget svært at se, hvad det er, gevinsterne vil være ved det, men det ses klart, at der er nogle forringelser, specielt når det drejer sig om at sikre et tilstrækkelig højt kvalitetsniveau uden for de store byer.
Så selve EU-kravet om liberalisering er ret svagt begrundet. Det bliver så endnu værre, når man i lovforslaget foreslår at fravige EU-bestemmelserne, sådan at man liberaliserer endnu hurtigere: at man fremrykker liberaliseringen fra 2006 til 2005.
Der er ikke skyggen af et argument for den øvelse; det er ren ideologi.
Alligevel vælger man altså at stille forslag om, at man skal liberalisere hurtigere end de fælles krav.
Når man kigger på selve ambitionsniveauet for postkvaliteten, er det også svært at se begrundelsen for det.
Post Danmark har haft en kvalitet, som har ligget - selvfølgelig med svingninger over og under - på omkring 95 pct. rettidig levering af brevene.
Alligevel skruer man ambitionsniveauet ned, så man gør de 95 pct. til en målsætning, og de 93 pct. til det bindende krav, som kan sanktioneres.
Det er efter SF's opfattelse et relativt lavt ambitionsniveau for et kvalitetskrav, især når man faktisk ved, at Post Danmark kan gøre det bedre.
Endelig er det et stort og kryptisk spørgsmål, hvad der egentlig skal ske med postbetjeningsstederne i henhold til
forslaget
Det fremgår ikke af forslaget, hvad der præcis skal foregå.
Det fremgår ikke af nogen af høringssvarene, præcis hvad der skal ske med antallet af postbetjeningssteder, ud over at det klart kan forventes, at der vil blive væsentlig færre postbetjeningssteder.
Det er efter SF's opfattelse ganske enkelt ikke tilstrækkeligt at gøre det på den måde.
Hvis man er i gang med en proces, hvor man vil liberalisere, så er det altså også nødvendigt at stille nogle meget mere håndfaste krav, som sikrer, at man også i udkantsområderne kan få et tilstrækkelig fintmasket net af postbetjeningssteder.
Det er klart SF's opfattelse, at man skal afskaffe den ordning, som gælder for gamle ejendomme fra før 1973 og 1974, så der af hensyn til de mange postbude, som bliver slidt ned af at gå op og ned ad trapperne i de danske beboelsesejendomme, er ens regler for alle ejendomme.
Vi synes, det kan fungere glimrende, og vi forestiller os, at man måske endda kan lave en udvidelse af den eksisterende ordning for folk, som er ældre eller handicappede eller på anden måde har svært ved selv at hente posten, så de stadig væk kan få posten leveret til døren.
Der er altså en række problemer forbundet med det her forslag.
Jeg kan også nævne, at der er problemer omkring tilkøbsydelser, som kan være med til at presse det i retning af, at selve grundydelsen, som alle får uden at betale ekstra for det, bliver forringet.
Der er det, at prisreguleringen bliver hævet, så vi kan risikere, at det bliver væsentlig dyrere at sende post, end det er i dag.
Endelig er der det, at man bruger sådan noget som kommunerne som referencepunkt for, hvor finmasket posthusnettet skal være, netop som vi står over for en kommunalreform.
Sluttelig er der det, at det ikke vil være sikret, at der er nogle klare tidskrav til, hvornår på dagen posten skal leveres.
Vi må sige, at der er nogle grundliggende problemer med det her forslag.
Der er en lang række ting, som vi skal have kigget nærmere på i udvalget, før SF vil kunne støtte forslaget.